भाजपा ने हमें धोखा दिया : सोनिया  
लोकपाल के संवैधानिक दर्जे पर सोनिया ने कहा कि पहले भाजपा इस मुद्दे पर सरकार के साथ खड़ी थी लेकिन संसद में भाजपा ने विरोध में मतदान किया।
लोकसभा में लोकपाल बिल पास करवाने के एक दिन बाद कांग्रेस पार्टी की प्रमुख सोनिया गांधी ने विपक्षी दल भारतीय जनता पार्टी पर ताजा हमला बोला है।

	लोकपाल के संवैधानिक दर्जे पर सोनिया गांधी ने कहा कि पहले भारतीय जनता पार्टी इस मुद्दे पर सरकार के साथ खड़ी थी लेकिन संसद में भाजपा ने इस मुद्दे के विरोध में मतदान किया। सोनिया गांधी ने भाजपा पर धोखा देने का आरोप लगाते हुए कहा कि पार्टी का असली चेहरा सामने आ गया है।

	सोनिया गांधी के आरोपों के बाद भाजपा ने अपनी ओर से सफाई दी है। भाजपा का कहना है कि ये कांग्रेस पार्टी की नाकामी है। साथ ही उसका कहना है कि कांग्रेस पार्टी अपने सांसदों का हिसाब ही नहीं रख पाई। अपने को जिम्मेदार विपक्ष बताते हुए भाजपा ने कहा कि कांग्रेस पार्टी गैरजरूरी आरोप लगाना बंद करे।